钦定古今图书集成/明伦汇编/氏族典/第463卷 > 《廖用贤尚友录》 > 傅亮〈兄迪〉
## 钦定古今图书集成/明伦汇编/氏族典/第463卷 > 《廖用贤尚友录》 > 傅亮〈兄迪〉

按《宋书傅亮传》，“亮字季友，北地灵州人也。祖咸，父瑗。
瑗二子：迪、亮。迪字长猷，官至五兵尚书，永初二年卒。
亮博涉经史，尤善文词。初为建威参军，桓谦中军行
参军。义熙元年，除员外散骑侍郎，遭母忧。服阕，为刘
毅抚军记室参军。七年，迁散骑侍郎，转中书黄门侍
郎。宋国初建，令书除侍中，领世子中庶子，徙中书令。”
永初元年，迁太子詹事。以佐命功，封建城县公。少帝
即位，进为中书监、尚书令。少帝废，亮率行台至江陵，
奉迎太祖。太祖登阼，进爵始兴郡公。元嘉三年，太祖
欲诛亮，先呼入见，省内，密有报之者。亮辞以嫂病笃，
求暂还家，遣信报徐羡之，因乘车出郭门，骑马奔兄
迪墓。屯骑校尉郭泓收付廷尉，伏诛。长子演，秘书郎，
先亮卒。演弟悝、湛逃亡。湛弟都，徙建安郡。世祖、孝建
之中，并还京师。